Julian, tifel bid-dijabete, juri l-apparat li għandu fuq spalltu .td_uid_2_60c0a84704720_rand.td-a-rec-img{text-align:left}.td_uid_2_60c0a84704720_rand.td-a-rec-img img{margin:0 auto 0 0} Kevin u Chiara Borg, ġenituri ta' tifel bid-dijabetè appellaw lill-Gvern biex jibqa' jingħata b'xejn apparat li jissorvelja l-livell taz-zokkor ta' tfal bid-dijabete Tip 1. L-apparat, magħruf bħala Continuous Glucose Monitor" (CGM) jinforma lit-tifel, lill-ġenituri kif ukoll call centre speċjali b'mod remot il-livell taz-zokkor matul il-ġurnata u billejl. "Din is-CGM mhux biss tevita ħafna titqib bla bżonn", qaltilna Chiara Borg "iżda tagħti lilna l-ġenituri l-possibiltà li f'kull ħin tal-ġurnata nkunu nafu l-livell ta' zokkor fid-demm ta' wliedna u nkunu nistgħu nieħdu azzjoni mill-ewwel. Fuq kollox hija sistema li tagħti ħafna serħan il-moħħ u aktar indipendenza lit-tfal". Hija spjegat li din mhix kwistjoni ta' kumdità iżda kwistjoni ta' ħajja u mewt, l-aktar meta jkunu tfal żgħar, jew anke trabi. F'post li tella' fuq Instagram, Julian, it-tifel tal-koppja, qal li s-CGM tgħin ħafna għax tnaqqaslu l-uġigħ u l-ansjetà. Il-post imqanqla li tappella għal CGMs b'xejn. Imtella' minn Julian, tifel bid-dijabete, fuq Instagram Kevin spjega li l-apparat huwa żgħir, kważi daqs medalja, u dan jitwaħħal ma' ġisem il-pazjent, normalment fuq l-ispalla jew fuq iż-żaqq. Qal ukoll li dan ikollu bżonn jinbidel kull għaxart ijiem. Julian, tifel bid-dijabete, juri l-apparat li għandu fuq spalltu Huwa qal lil Newsbook.com.mt li din is-sistema avvanzata għandha ħafna benefiċċji, speċjalment bil-mod kif tevita li t-tfal jittaqbu diversi darbiet kuljum sabiex jaraw il-livell taz-zokkor fid-demm tagħhom qabel jieħdu l-insulina. F'ittra mqanqla miktuba lill-Ministru għas-Saħħa Chris Fearne, il-koppja Borg spjegat kif proġett pilota, li permezz tiegħu ngħataw dawn is-CGMs lil tfal taħt is-16-il sena, għen biex ikunu jistgħu jgħixu ħajja relattivament normali. "It-tfal u familji jħossuhom aħjar" L-effett pożittiv li ħallew dawn is-CGMs tejjeb l-impatt emozzjonali li d-dijabete tħalli fuq l-adolexxent. L-apparat ħalla wkoll serħan il-moħħ fil-familji għax ittaffa mill-inkwiet li t-tifel jgħaddi minnu meta jkun l-iskola u jipparteċipa fi sport jew attivitajiet extrakurrikulari. Dan l-inkwiet jaffettwa wkoll lill-ġenituri kemm id-dar, kif ukoll fuq il-post tax-xogħol. Chiara u Kevin qalu lil Newsbook.com.mt li t-tfal u l-ġenituri jħossuhom ħafna aħjar bl-użu ta' din is-sistema. Huma fakkru li ħadd ma jagħżel li jkun f'din is-sitwazzjoni, u li meta tħabbar il-proġett pilota fi Frar li għadda, il-ġenituri setgħu jittamaw li jgħixu ħajja aħjar. Intqal ukoll li issa li l-proġett se jintemm, jittamaw li dan ikompli u ma jkollhomx għalfejn joqogħdu jitkarrbu biex jibqgħu bis-serħan il-moħħ preżenti u ma jerġgħux imorru għall-ħajja ta' qabel. Fl-ittra li nkitbet ghan-nom ta' ġenituri oħra, il-koppja Borg appellat ukoll biex il-Gvern iserraħ ras il-ġenituri ta' pazjenti bid-dijabete billi jħabbar li l-proġett pilota se jiġi estiż b'mod indefinit u lill-pazjenti kollha li għandhom aktar min sittax il-sena wkoll. Huma fakkru wkoll li f'pajjiżi Ewropej b'sistemi avvanzati ta' saħħa, dan l-apparat jingħata b'xejn. Din hija waħda mir-raġunijiet li dawn is-CGMs huma diffiċli ħafna tixtrihon hawn Malta privatament, apparti l-ispiża għolja biex jinxtraw. X'inhu l-Proġett Pilota? Fi Frar, il-Ministru għas-Saħħa Chris Fearne ħabbar proġett pilota fejn tfal ta' inqas minn 16-il sena li jbatu mid-dijabete Tip 1 se jibdew jingħataw magna li tissorvelja l-livell taz-zokkor, 24 siegħa kuljum. Fearne spjega li mistennija jipparteċipaw fih mal-200 tifel u tifla madwar Malta u Għawdex. L-informazzjoni miġbura mill-magna tgħaddi dak il-ħin liċ-ċentru ta' moniteraġġ f'Mater Dei u huwa aċċessibbli wkoll mit-tfal stess, mill-ġenituri tagħhom u t-tobba tal-familja. Aktar dwar il-proġett pilota: Tfal bid-dijabete taħt moniteraġġ 24 siegħa kuljum "Persuni bid-dijabete ħaqqhom ħajja aħjar" – MDA Intant, l-Assoċjazzjoni Maltija tad-Dijabete (MDA) appoġġjat l-ittra mqanqla tal-ġenituri. Fi stqarrija l-MDA spjegat kif il-proġett pilota se jintemm tmien ġimgħat oħra, mingħajr konferma mill-awtoritajiet dwar jekk hux se jitkompla. Saħqet ukoll li l-ġenituri ta' tfal bid-dijabete Tip 1 jinsabu ħerqana biex ikunu jafu x'se jiġri mill-proġett u appellat lill-awtoritajiet biex jgħidu jekk is-CGMs hux se jibqgħu jingħataw b'xejn wara li l-proġett pilota jintemm. Filwaqt li faħħret is-suċċess ta' din l-inizjattiva, l-Assoċjazzjoni appellat ukoll biex il-Gvern Malti jestendi l-proġett għal kull persuna li jgħix bid-dijabete Tip 1, mhux biss għal tfal u adolexxenti. "Persuni li jgħixu bid-dijabete f'Malta għandhom igawdu mill-istess benefiċċji bħal nies f'pajjiżi tal-Unjoni Ewropea. Dan jinkludi l-użu effettiv ta' CGMs għal kull persuna li tgħix bid-dijabete." Qalet ukoll illi persuni bid-dijabete ħaqqhom jgħixu ħajja aħjar permezz tal-magni. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60c0a847049da_rand.td-a-rec-img{text-align:left}.td_uid_3_60c0a847049da_rand.td-a-rec-img img{margin:0 auto 0 0}